BEM บวกกว่า 2% รับข่าวรฟม.เจรจาเดินรถสายสีน้ำเงิน+1 สถานี สัปดาห์หน้า
BEM บวกกว่า 2% รับข่าวรฟม.เรียกเจรจาเดินรถไฟฟ้าสายสีน้ำเงิน+1 สถานี ในสัปดาห์หน้า ล่าสุด ณ เวลา 10.22 น. ราคาอยู่ที่ 7.15 บาท บวก 0.15 บาท หรือ 2.14% สูงสุดที่ 7.20 บาท ต่ำสุดที่ 7.05 บาท มูลค่าซื้อขายที่ 369.35 ล้านบาท โบรกฯ แนะ “ซื้อ” ชูเป้า 7.60 บ.
15 ก.ย. 2559

ผู้สื่อข่าวรายงานว่า ราคาหุ้นบริษัท ทางด่วนและรถไฟฟ้ากรุงเทพ จำกัด (มหาชน)หรือ BEM ณ เวลา 10.22 น. ราคาอยู่ที่ 7.15 บาท บวก 0.15 บาท หรือ 2.14% สูงสุดที่ 7.20 บาท ต่ำสุดที่ 7.05 บาท มูลค่าซื้อขายที่ 369.35 ล้านบาท ขณะที่ดัชนีตลาดหุ้นไทยโดยรวมบวก 0.25%

ผู้สื่อข่าวรายงานว่า ในสัปดาห์หน้า รฟม. เตรียมเทียบเชิญ BEM มาเจรจารับงานเดินรถไฟฟ้าสายสีน้ำเงินส่วนขยาย รวมทั้งสายเฉลิมรัชมงคลและรอยต่อ 1 สถานี วางเป้าให้สัมปทานหมดพร้อมกันปี 2592 จากเดิมปี 2585 เพราะส่วนขยายไม่มีการเก็บค่าแรกเข้า 14 บาท และรัฐคาดว่าต้องช่วยอุดหนุนประมาณ 28,000 ล้านบาท
ด้าน บล.บัวหลวง แนะนำ“ซื้อ”BEM (จากเดิม ถือ) ราคาเป้าหมาย 7.60 บาทด้วยปัจจัยดังนี้ 1) ทางด่วน ศรีรัช-วงแหวน เปิดดำเนินการแล้ว คาดจำนวน ridership จะเติบโตอย่างรวดเร็วในช่วง 1-2 ปีแรก และรายได้เพิ่มสัดส่วนเป็น 60% ของรายได้รวมในระยะยาว 2) สายสีน้ำเงินช่วงสถานีที่หายไปคาดจะเห็นการเซ็นสัญญาในภายในปีนี้ 3) สายสีน้ำเงินตะวันตก คาดเปิดดำเนินการได้ในปี 2018 และเปิดเต็มระบบในปี 2562 คาดจะเพิ่มจำนวนผู้โดยสารได้เท่าตัว จากปัจจุบันที่มี 270,000 คน/วัน 4) รถไฟฟ้าสายสีม่วงที่รายได้ต่ำกว่าคาดนั้น ไม่มีผลกระทบต่อบริษัทเพราะบริษัทได้รับเงินเป็นค่าบริหารจัดการปีละ 1.4 พันล้านบาท จากราคาหุ้นที่ปรับตัวลงมา เรามองเป็นโอกาสในการเข้าสะสมหุ้น 